Imtella' Diċembru 29, 2020 - Aġġornata 29 Ta' Diċembru, 2020 7:41am Aktar kmieni dan ix-xahar, l-Orkestra Filarmonika ta' Malta imliet vojt fl-ispirtu tal-Milied fil-klassijiet bi proġett mużikali u edukattiv li kellu l-għan jolqot żewġ għasafar b'ġebla waħda: dak li jrawwem l-imħabba għall-mużika u għall-ilsien Malti fost it-tfal. "Għanjiet tal-Milied" hu proġett innovattiv u kreattiv tal-Orkestra Filarmonika ta' Malta li sar bil-għan li jżomm ħajjin l-għanjiet tradizzjonali tal-Milied. Il-proġett tal-Orkestra Filarmonika ta' Malta tmexxa minn Daniel Cauchi, b'għanjiet tradizzjonali bħal "Ninu Ninu tal-Milied" jingħataw interpretazzjoni dinamika u moderna. Iċ-Chairman tal-Orkestra Filarmonika ta' Malta, Sigmund Mifsud, qal li din l-inizjattiva kellha l-għan iżżomm spirtu ħaj fost l-istudenti minkejja li ż-żminijiet mingħajr preċedent tal-pandemija ħonqu l-attivitajiet tal-Milied għat-tfal. Qal li l-proġett ried jikkultiva l-imħabba għal-lingwa Maltija u jrawwem passjoni għall-mużika billi jinċentiva lill-għalliema fl-iskejjel joħolqu proġetti żgħar bl-użu ta' animazzjonijiet, kant, logħob u kurżitajiet. "Proġett b'kollaborazzjoni ma' nies bhal Trevor Zahra, Julie Zahra, Leontine Spiteri, Dorothy Bezzina u Dr Michael Spagnol . . . . livell għoli ħafna li mhux biss se jwassal is-sabiħ tal-mużika imma anki b'mod divertenti għall-Milied li tkun addattata bil-Malti" L-attivitajiet li ġew organizzati fl-iskejjel se jkunu ppubblikati fuq il-pjattaformi diġitali tal-Orkestra Filarmonika ta' Malta.